[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "Mwy o Helynt - Rebecca Roberts"}, {"text_idx": "#000005", "text": "*Use language toggle switch for English review*"}, {"text_idx": "#000006", "text": "\u2665Llyfr y mis i blant: Mehefin 2023\u2665"}, {"text_idx": "#000008", "text": "Pan gafodd #helynt ei gyhoeddi no\u0302l yn Nhachwedd 2020 (waw, mae\u2019n teimlo fel oes yn o\u0302l yn barod!) gweddol ddistaw oedd yr ymateb cychwynnol. Roedd Rebecca yn awdur gymharol newydd, a dwi\u2019n meddwl mai honno oedd ei nofel gyntaf i\u2019r arddegau. Ond, yn raddol, daeth mwy i ddarllen am helyntion Rachel Ross, ac ym mis Mai 2021, enillodd #helynt y Gwobrau Tir na n-Og yng nghategori\u2019r uwchradd. Enillydd haeddiannol iawn os ga i ddeud!"}, {"text_idx": "#000009", "text": "Pan mae llyfr cyntaf yn gwneud cystal a\u0302 hynny, dwi\u2019n siw\u0302r fod \u2018na dipyn o bwysau i wneud yn siw\u0302r fod y dilyniant yn cadw\u2019r safon. Dwi\u2019n falch o ddweud fod Rachel Ross, neu Rachel Calvi fel y mae hi\u2019n cael ei hadnabod bellach, yn ei ho\u0302l i greu Mwy o helynt, (see what I did there?) Mae\u2019r awdur wedi llwyddo i gadw\u2019r elfennau wnaeth y llyfr cyntaf mor hawdd i\u2019w ddarllen, ond wedi adeiladu ar stori Rachel a tydi o ddim yn teimlo fel repeat o\u2019r llyfr cyntaf. I feddwl fod Rachel fymryn yn hy\u0302n, dydi hi fawr callach, ac mae hi\u2019n dal i greu- a ffeindio\u2019i hun mewn digon o helyntion, sy\u2019n beth da i ni\u2019r darllenwyr!"}, {"text_idx": "#000010", "text": "Mae\u2019n anodd \u2018sgwennu adolygiadau heb sbwylio\u2019r plot, a faswn i ddim isio gwneud hynny. Mae\u2019r dilyniant yn cychwyn rhai misoedd ar o\u0302l digwyddiadau cythryblus y nofel gyntaf. Gyda Jason, ei llystad, yn y carchar am beth wnaeth o i Fam Rachel, mae\u2019r teulu bach bellach wedi gorfod gadael y Rhyl. Gadael eu bywydau a phopeth maen nhw\u2019n ei adnabod a diflannu i rywle anhysbys i gadw low profile. Fedra i ddim dychmygu sut beth ydi hynny - gorfod gadael eich cartref, eich eiddo, eich ffrindiau..."}, {"text_idx": "#000011", "text": "Erbyn hyn, mae Rachel wedi cychwyn yn y coleg, mae ganddi gariad ac ymddengys fod pethau\u2019n dechrau mynd yn dda, ond does fawr o amser yn mynd heibio cyn iddi gael ei syniad annoeth cyntaf... sleifio no\u0302l i\u2019r Rhyl ar rescue mision i\u2019w hen gartref. Roedd sawl tro yn ystod y nofel lle roeddwn i\u2019n teimlo fel dweud \u2018O na Rachel bach, paid a\u0302 gwneud hynna...!\u2019"}, {"text_idx": "#000012", "text": "Yn ogystal a\u0302 rhai o\u2019r hen gymeriadau fel Shane, Gina a Medium Jim, cawn ein cyflwyno i gymeriadau newydd. Er fod Rachel yn ferch hynod o graff, ffraeth a galluog, mae hi\u2019n gwneud pethau gwirion weithiau. Am y rhesymau iawn, debyg, ond gwirion \u2018run fath. Wrth iddi gychwyn meithrin perthynas annoeth, hefo rhywun dylai wybod yn well, mae\u2019r alarm bells yn dechrau canu\u2019n fuan iawn..."}, {"text_idx": "#000013", "text": "Dduda i ddim llawer mwy \u2018na hynny. Bydd rhaid i chi ddarllen dros eich hunain i weld sut fydd Rachel yn dod allan ohoni. Yn ngoleuni\u2019r holl sylw mae \u2018grooming\u2019 wedi ei gael yn y cyfryngau yn ddiweddar, mae\u2019r nofel yn teimlo\u2019n amserol a pherthnasol iawn yn hynny o beth."}, {"text_idx": "#000014", "text": "Ond mae gen i ffydd yn Rachel. Mae hi\u2019n gymeriad cryf. Dyna rywbeth oedd yn amlwg iawn yn y nofel gyntaf. Dwi\u2019n meddwl mai \u201cbadass\u201d oedd y term gorau i\u2019w disgrifio! Tydi hi\u2019n bendant ddim am adael i\u2019w anabledd ei diffinio. Alllwn i ddim helpu ond meddwl \u2018Go Rachel!\u2019 wrth iddi roi Jasmine, hen ferch annymunol, yn ei lle. Biti \u2018na fasen ni\u2019n gallu potelu y fath hyder a\u2019i werthu!"}, {"text_idx": "#000015", "text": "Mae arddull Rebecca yn hynod o ddarllenadwy, ac yn siwtio\u2019r arddegau cynnar i\u2019r dim. Tydi darllen y nofel ddim yn dasg llafurus gan fod yr iaith a\u2019r plot yn ddigon hawdd i\u2019w ddeall. Mae dipyn o Saesneg yn cael ei ddefnyddio yn y nofel, a does gen i ddim problem a\u0302 hynny, achos mae\u2019n adlewyrchu natur a realiti ieithyddol ardal Gogledd Ddwyrain Cymru (ardal daearyddol sydd heb gael digon o sylw mewn llyfrau Cymraeg)."}, {"text_idx": "#000016", "text": "Dwi\u2019n digwydd gwybod fod y llyfrau helynt yn boblogaidd ymysg grwpiau eraill hefyd, ac mae gan Rebecca fan base o ddarllenwyr hy\u0302n sydd hefyd wedi llowcio anturiaethau Rachel a\u2019i theulu."}, {"text_idx": "#000017", "text": "Petai stori Rachel yn gorffen ar o\u0302l digwyddiadau Mwy o Helynt, byddai\u2019n ddiweddglo digon taclus ac mi faswn i reit fodlon. Wedi dweud hynny, dywedodd Rebecca yn y lansiad fod ganddi sawl stori arall ar ei chyfer. Ar o\u0302l tro bach annisgwyl ar ddiwedd y nofel, dwi\u2019n siw\u0302r bod digon o sgo\u0302p am fwy o straeon Rachel Calvi, y goth o\u2019r Rhyl..."}, {"text_idx": "#000018", "text": "Cliciwch yma i weld adolygiad o'r llyfr cyntaf, #helynt"}, {"text_idx": "#000019", "text": "Mae Rebecca wedi creu playlist sy'n cyd-fynd a\u0302'r nofel. Rhaid i mi gyfaddef - tydi pob ca\u0302n ddim 'my cup of tea' ond dwi wedi mwynhau darganfod cwpwl o ganeuon newydd. Nes i fwynhau 'Die to Live' gan Volbeat a 'Your love is incarceration' gan Clutch!"}, {"text_idx": "#000020", "text": "arddegauarddegau cynnar#helynttrais y cartrefmerched cryfhunan-hyderperthynas amhriodolffuglenCymraeg gwreiddiolanableddgroomingRhyl"}, {"text_idx": "#000024", "text": "Nid ydym yn gyfrifol am gynnwys gwefannau allanol."}, {"text_idx": "#000026", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000027", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]